*****

ΚΑΝΟΝΙΣΜΟΣ (ΕΟΚ) αριθ. 1485/89 ΤΗΣ ΕΠΙΤΡΟΠΗΣ

της 30ής Μαΐου 1989

περί των εγγυήσεων σχετικά με τα πιστοποιητικά εισαγωγής βοείου κρέατος εκλεκτής ποιότητας που εκδίδονται για το πρώτο τρίμηνο του 1989

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 571/89 (2), και ιδίως το άρθρο 15 παράγραφο 2,

τον κανονισμό (ΕΟΚ) αριθ. 4075/88 του Συμβουλίου της 19ης Δεκεμβρίου 1988 για το άνοιγμα κοινοτικής δασμολογικής ποσόστωσης για τα κρέατα βοοειδών υψηλής ποιότητας, νωπά, διατηρημένα με απλή ψύξη ή καταψυγμένα των κωδικών ΣΟ 0201 και 0202, καθώς και τα προϊόντα των κωδικών ΣΟ 0206 10 95 και ΣΟ 0206 10 91 (3), και ιδίως το άρθρο 2,

Εκτιμώντας:

ότι ο κανονισμός (ΕΟΚ) αριθ. 4148/88 της Επιτροπής (4) καθορίζει τις λεπτομέρειες εφαρμογής των καθεστώτων εισαγωγής που προβλέπονται από τον κανονισμό (ΕΟΚ) αριθ. 4075/88 και τον κανονισμό (ΕΟΚ) αριθ. 4077/88 του Συμβουλίου (5) στον τομέα του βοείου κρέατος·

ότι ο κανονισμός (ΕΟΚ) αριθ. 150/89 της Επιτροπής της 20ής Ιανουαρίου 1989 (6) όσον αφορά την έκδοση πιστοποιητικών εισαγωγής για το βόειο κρέας εκλεκτής ποιότητας νωπό, διατηρημένο με απλή ψύξη ή κατεψυγμένο, έχει καθοριστεί το ποσοστό των ποσοτήτων που ζητούνται για το πρώτο τρίμηνο 1989, που μπορούν να εισαχθούν·

ότι με την απόφαση 89/15/ΕΟΚ της Επιτροπής (7) έχουν ανασταλεί οι εισαγωγές βοοειδών και κρεάτων προελεύσεως Ηνωμένων Πολιτειών Αμερικής και Καναδά από την 1η Ιανουαρίου 1989·

ότι οι επαφές που άρχισαν με τις εν λόγω χώρες για την εξεύρεση λύσης που επιτρέπει την άρση της αναστολής αυτής είχαν οδηγήσει στην έκδοση πιστοποιητικών κατ' εφαρμογή του κανονισμού (ΕΟΚ) αριθ. 150/89· ότι επειδή δεν είχε βρεθεί λύση τα εκδοθέντα πιστοποιητικά δεν ήταν δυνατόν να χρησιμοποιηθούν· ότι, συνεπώς, είναι σκόπιμο να προβλεφθεί η αποδέσμευση της εγγύησης που έχει συσταθεί για την έκδοση των εν λόγω πιστοποιητικών·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι εγγυήσεις σχετικά με τα πιστοποιητικά εισαγωγής που έχουν εκδοθεί κατ' εφαρμογή του κανονισμού (ΕΟΚ) αριθ. 150/89 αποδεσμεύονται μετά από έκδοση των ενδιαφερομένων σε προθεσμία 2 μηνών, εφόσον δεν έχουν εισαχθεί οι σχετικές ποσότητες σαν αποτέλεσμα της απόφασης 89/15/ΕΟΚ.

Η αίτηση δεόντως αιτιολογημένη πρέπει να υποβληθεί στην αρμόδια αρχή του εν λόγω κράτους μέλους σε προθεσμία ενός μηνός από την έναρξη ισχύος του παρόντος κανονισμού.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Μαΐου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 61 της 4. 3. 1989, σ. 43.

(3) ΕΕ αριθ. L 359 της 28. 12. 1988, σ. 4.

(4) ΕΕ αριθ. L 362 της 30. 12. 1988, σ. 42.

(5) ΕΕ αριθ. L 359 της 28. 12. 1988, σ. 7.

(6) ΕΕ αριθ. L 17 της 21. 1. 1989, σ. 44.

(7) ΕΕ αριθ. L 8 της 11. 1. 1989, σ. 11.